Kocea 11
Lubaŋa oparo jone
1-I kare ma Icrael pud latin, onoŋo amare,
yam alwoŋo woda nia ki i Ejipt.
2Ka yam amedde ki lwoŋogi
gin bene gimedde ki a woko ki bota;
gubedo gigi ka tumo gitum bot jok Baal,
kun bene giwaŋo odok eceta bot cal jogi.
3Kun kono an aye cen apwonyo jo Epraim ki wot,
yam atiŋogi i kora;
ento pe guŋeyo ni an aye acaŋogi.
4Yam abedo ka telogi ki tol,
ki twon mar madwoŋ ma atweyogi kwede.
Dok abedo ka tiŋogi macalo latin,
ma abolo i wi gwoka,
kun akulle piny botgi ka pitogi.
5Gibidok woko wa i lobo Ejipt,
Aciria aye bibedo kabakagi,
pien gukwero dwogo bota.
6Pala lucwan bilweny i kom gaŋigi ducu,
bitoŋo rii doggola me dog celgi woko,
dok bene binekogi woko ki i cel gogogi.
7Jo mera doŋ gumoko tamgi me a woko ki bota;
pi meno gibiketogi woko i kol,
pe tye dano mo ma bigonyogi.
8-Atwero weki woko, in Epraim?
Atwero miyi bot ŋat mukene niŋniŋ, in Icrael?
Atwero miyo idoko calo Adma niŋniŋ?
Abitimo in macalo Ceboim niŋniŋ?
Cwinya doŋ odwogo woko i komi, iya doŋ okwe woko pi mari.
9Pe doŋ abitic ki kiniga malyet,
pe dok abineko Epraim atyeko woko;
pien an Lubaŋa, pe a dano,
an a ŋat Maleŋ i kinwu,
pe abibino pi tyekowu woko.
10Gibilubo kor Rwot,
ci en bimor macalo labwor; eyo, en bimor,
litinone gibibino gia ki tuŋ potoceŋ ma komgi myel;
11gibia ki i Ejipt gibino ma komgi myel calo winyo,
dok gibia ki i Aciria macalo amam,
ci abidwokogi wa i pacogi,
man lok pa Rwot kikome.
Gijuko Epraim pi goba ki pi timo jo marac
12Epraim doŋ ogura dyere ki gobane,
dok ot pa Icrael obedo ka bwola abwola.
Ento Lubaŋa pud ŋeyo Juda,
ni en pud tye ka geno Ŋat Maleŋ.